钦定古今图书集成/明伦汇编/官常典/第630卷 > 《谢澶州签判表》宋·程颢
## 钦定古今图书集成/明伦汇编/官常典/第630卷 > 《谢澶州签判表》宋·程颢

“论议无补，职业不修，国有典刑，罪在诛戮，曲蒙宏贷，
仰荷洪私，期于糜捐，莫可报谢。”臣性质朴鲁，学术空
虚，志意粗修，智识无取。陛下讲图大政，博谋群材，过
听侍臣之言，猥加风宪之任。臣既遭遇明圣，亦思誓
竭疲驽，惟知直道以事君，岂忍曲学而阿世？屡进阔
疏之论，愧非击搏之才，徒尝刳沥肺肝，曾无裨补毫
“发。既不能绳愆纠缪，固不愿沽直买名，岂敢冒宠以
居，惟是奉身而退。自劾之章继上，阖门之请冞坚。天
意未回，宪章尚屈。更奉发中之诏，俾分提宪之权。不
惟沮诤论之风，亦惧废赏刑之寔。”力形奏述，恭候诛
夷。此盖伏遇皇帝陛下，极天清明，普日临照。洞正邪
之心迹，辨真伪于幽微。察臣忠诚，恕臣狂直，不忍寘
诸重辟，投之远荒。解其察视之官，处以便安之地。生
成之赐，义固等于乾坤；涵容之恩，重益逾于山岳。臣
敢不日新素学，力蹈所知。秉心不回，信道愈笃。愿徇
小人之志，不为儒者之羞。或能自进于寻常，庶可仰
酬于万一。